Hlaupið úr eystri Skaftárkatli er ekki komið undan jöklinum . Búast má við að rennsli fari í 1.300 til 1.400 rúmmetra á sekúndu þegar það nær að fyrstu mælistöð Veðurstofu Íslands . Ketillinn hefur verið fullur í nokkurn tíma en ekki hefur hlaupið úr honum í fimm ár , eða frá því í júní árið 2010 . Greint var frá því á Facebook-síðu Veðurstofu Íslands rétt eftir klukkan tíu í morgun að hlaup væri hafið úr eystri Skaftárkatli . Sigið herðir á sér og er hlaupið á leið undan jöklinum . Verið að funda vegna málsins hjá Veðurstofu Íslands . Von er á tilkynningu frá Veðurstofu Íslands og Almannavörnum vegna málsins þegar líður á daginn . Þetta er í fyrsta skipti sem sérfræðingar Veðurstofu Íslands geta greint svo snemma frá hlaupi í katlinum er búið er að koma fyrir GPS-stöð á íshellunni . Rennsli fer í allt að 1.400 rúmmetra „ Það má búast við því að þetta verði dæmigert hlaup úr eystri katlinum . Hann hefur verið fullur dálítið lengi , það hefur venjulega hlaupið á tveggja ára fresti en það hljóp síðast í júní 2010 , “ segir Snorri Zóphóníasson , jarðfræðingur hjá Veðurstofu Íslands . Hvað er dæmigert hlaup úr eystri Skaftárkatli ? „ Það má búast við að rennsli fari í svona 1.300 – 1.400 rúmmetra á sekúndu eftir að við sjáum það á fyrstu mælistöð en það er ekki komið þangað . Þá líða svona 48 klukkustundir þar til það er komið í hámark niður við þjóðveg , “ segir Snorri í samtali við mbl.is . Áfram heldur að flæða úr farveginum út á hraunin í kring í marga daga þegar þegar rennsli fer að minnka . Flætt getur yfir vegi Snorri gerir ekki ráð fyrir að brýr á svæðinu muni bregðast en flætt getur yfir vegi , þá helst við Hólaskjól og nærri Hvammi í Skaftártungu . Aðrir vegir á svæðinu eru einkavegir . „ Við höfum aldrei getað séð þetta svona áður . Það er komin GPS-stöð á íshelluna á katlinum . Hún sýnir lækkun , ákveðna lækkun . Hlaupið er á leið einhversstaðar undir jöklinum . Það eru 40 kílómetrar frá katlinum út að jökuljaðrinum og síðan eru 20 kílómetrar að fyrstu rennslismælisstöð , “ útskýrir Snorri en hlaupið hefur ekki enn sést á yfirborði . Hlaupin úr eystri katlinum eru yfirleitt stærri en úr vestari katlinum . Þeim getur þó fylgst rennsli í lengri tíma . „ Þegar vöxturinn kemur fram á fyrsta mæli áttar maður sig betur á því í hvað stefnir , “ segir Snorri .